KYK: Beamptes geskors ná video van 'aanranding' | Netwerk24
Deur Ané Van Zyl 15 Mei 2020 17:19
Die proses het begin om twee vrywilligers van die Kaapstad-metro se wetstoepassingseenheid te skors nadat 'n video aan die lig gekom het waarin hulle 'n man in Westgate, Mitchells Plain, in hegtenis neem.
In die video kan gesien word hoe Ridwaan Nero en Rizaar Davids, albei in gewone klere, probeer om Jason Anderson (25) in hegtenis te neem.
Anderson weier om geboei te word, terwyl Joshua Welman, een van sy vriende, die stoeiery met sy selfoon afneem.
Ridwaan Nero (regs) hou Jason Anderson (in wit) vas terwyl hy hom in hegtenis probeer neem.
Welman beweer in die video dat die twee polisielede Anderson aanrand, asook sy vriende en 'n vriendin wat die inhegtenisneming probeer keer.
Volgens Welman het die beamptes sy vriend op 'n klag van aanranding in hegtenis geneem.
In die video kan ook gesien word hoe Nero se wapen in die stoeiery op die grond val. Die wapen was oënskynlik agter sy rug by sy belt ingedruk en nie in 'n holster nie. Volgens stemboodskappe in Netwerk24 se besit het die wapen se magasyn na bewering in die gestoei uitgeval en die beamptes kon dit ná die inhegtenisneming nie kry nie.
Rizaar Davids (links) help om Anderson vas te hou terwyl omstanders toekyk.
Volgens Welman is Anderson oornag in die Mitchells Plain-polisiekantoor aangehou, maar die saak is laat vaar en hy is vrygelaat.
Nero en Davids het Welman 'n boete van R1 000 vir die verbreking van die inperkingsregulasies opgelê.
Richard Bosman, hoof van veiligheid en sekerheid in die metro, sê nadat die video Woensdagmiddag onder hul aandag gebring is, is 'n voorlopige ondersoek gedoen en die skorsingsproses van Nero en Davids het begin.
"Die metro duld nie sulke gedrag van sy personeel nie," sê hy.
Die voorval is by die kantoor van Albert Fritz, Wes-Kaapse LUR vir gemeenskapsveiligheid, aangemeld nadat die video op sosiale media versprei is en meer as 6 500 keer gekyk is.
Vrywillige wetstoepassers soos Nero en Davids is eers deel van hul gemeenskapspolisiëringsforums, waarna hul vir die metro begin werk. Die vrywilligers kry opleiding en moet 'n register teken wanneer hulle aan diens kom.
Permanente wetstoepassingsbeamptes hou oor hulle toesig. Hulle moet ook in uniform wees wanneer hulle diens doen.
Vrae aan Bosman oor of die twee beamptes gedurende die voorval aan diens was, is nie beantwoord nie.